3. ปัจจัยความเสี่ยง

3.1 ความเสี่ยงด้านผลประกอบการขึ้นอยู่กับอุตสาหกรรมตลาดภาพยนตร์

เนื่องจากบริษัทประกอบธุรกิจเกี่ยวกับการสร้างภาพยนตร์ไทยและจัดหาสิทธิภาพยนตร์ทั้งไทยและต่างประเทศ
โดยเฉพาะภาพยนตร์จากค่ายใหญ่ๆ ใน Hollywood และค่ายอิสระ
เพื่อนำมาบริหารจัดการให้เกิดรายได้แก่บริษัท จึงถือได้ว่าการสร้างภาพยนตร์ไทย
และจัดหาลิขสิทธิ์ในภาพยนตร์ต่างประเทศเป็นแหล่งรายได้หลักของบริษัท
ดังนั้น บริษัทย่อมจะหลีกเลี่ยงผลกระทบจากกระแสของภาพยนตร์ Hollywood ได้ยาก
จึงอาจมีความเสี่ยงในกรณีที่ผู้ผลิตภาพยนตร์ไม่สามารถผลิตภาพยนตร์ให้ทันและหรือให้มีคุณภาพและหรือให้ตรงกับความต้องการของผู้บริโภคได้
ซึ่งช่วงที่จะได้รับผลกระทบคือช่วงไตรมาสที่ 1 และไตรมาสที่ 3
อันเป็นผลจากการเว้นว่างของภาพยนตร์ Hollywood ส่วนในช่วงไตรมาสที่ 2 และไตรมาสที่ 4
นั้น บริษัทได้รับผลกระทบจากกระแส Hollywood ไม่มากนัก
เพราะบริษัทมีคู่ค้าเป็นค่ายภาพยนตร์ใหญ่ๆของ Hollywood หลายค่าย อย่างไรก็ตาม
บริษัทลดผลกระทบโดยการจัดหาภาพยนตร์ที่ได้รับรางวัล ภาพยนตร์ฤดูใบไม้ร่วง
และหรือภาพยนตร์จากค่ายอิสระ
ประกอบกับปัจจุบันกลุ่มบริษัทมีการผลิตภาพยนตร์ไทยโดยมีการวางแผนภาพยนตร์ที่จะออกฉายตลอดทั้งปี
และการจัดทำสื่อภาพยนตร์ประเภท ดีวีดี วีซีดี และบลูเรย์
เพื่อเป็นการเพิ่มช่องทางรายได้ของบริษัท และมีรายได้ทดแทนในช่วงเวลาที่จะได้รับผลกระทบ

แม้ปัญหาเหตุการณ์ทางการเมืองและสภาวะเศรษฐกิจในประเทศที่เกิดขึ้นส่งผลกระทบต่อธุรกิจโดยรวม
ทั้งนี้
เนื่องจากธุรกิจหลักของบริษัทเป็นธุรกิจประเภทบันเทิงซึ่งเป็นทางเลือกหนึ่งในการผ่อนคลายความตึงเครียดของผู้บริโภคและสื่อบันเทิงประเภทภาพยนตร์มีราคาไม่สูงมากนัก
ประกอบกับบริษัทได้มุ่งคัดสรรเฉพาะภาพยนตร์ที่มีคุณภาพ
ทำให้ปัญหาดังกล่าวส่งผลกระทบต่อธุรกิจของบริษัทเพียงเล็กน้อย

  ดังนั้น ความเสี่ยงด้านผลประกอบการขึ้นอยู่กับอุตสาหกรรมตลาดภาพยนตร์จึงอยู่ในระดับต่ำ

3.2 ความเสี่ยงด้านรสนิยมของผู้บริโภค

  การที่บริษัทประกอบธุรกิจเกี่ยวกับการสร้างภาพยนตร์ไทยและจัดหาสิทธิ์ภาพยนตร์ทั้งไทยและต่างประเทศ
  เพื่อนำมาบริหารจัดการให้เกิดรายได้แก่บริษัท ดังนั้น
  บริษัทอาจมีความเสี่ยงในกรณีที่ผู้ผลิตภาพยนตร์ไม่สามารถผลิตภาพยนตร์ให้ทันและหรือให้มีคุณภาพและให้ตรงกับความต้องการและรสนิยมของผู้บริโภคได้ครอบคุมทั้งหมด
  โดยขึ้นอยู่กับการคัดเลือกประเภทภาพยนตร์ของบริษัทที่ต้องคำนึงถึงรสนิยม
  ความเหมาะสมของเพศ วัยของผู้บริโภคตลอดจนต้องพิจารณาสถานะทางเศรษฐกิจเป็นหลัก

  ซึ่งในช่วงที่ผ่านมาบริษัทพยายามคัดเลือกภาพยนตร์จากเทศกาลภาพยนตร์ที่มีชื่อเสียงทั้งในยุโรปและอเมริกา
  รวมถึงภาพยนตร์เอเชีย
  และยังรวมถึงการผลิตภาพยนตร์ไทยโดยคำนึงถึงความต้องการของผู้บริโภค ทั้งนี้
  จากการคัดเลือกประเภทภาพยนตร์ของบริษัทที่ได้คำนึงถึงความนิยม ความเหมาะสม เพศ
  วัยของผู้บริโภคและพิจารณาสถานะทางเศรษฐกิจของผู้บริโภคเป็นหลัก
  ทำให้ในปีที่ผ่านมาบริษัทมีภาพยนตร์ทั้งไทยและต่างประเทศที่ประสพความสำเร็จหลายเรื่อง

  ดังนั้น บริษัทจึงความเสี่ยงด้านรสนิยมของผู้บริโภคในระดับต่ำ

3.3 ความเสี่ยงด้านอัตราแลกเปลี่ยน

  จากปัญหาภายในประเทศและสภาพเศรษฐกิจทั้งภายในและภายนอกประเทศส่งผลกระทบต่อความผันผวนของอัตราแลกเปลี่ยนอย่างมาก
  ทำให้บริษัทซึ่งเป็นผู้นำเข้าภาพยนตร์ต่างประเทศซึ่งใช้เงินตราต่างประเทศ ทั้งสกุลเงินดอลล่าร์
  ยูโร รวมถึง สกุลเงินเอเชียบางประเทศ ในการซื้อขายสิทธิภาพยนตร์
  ความผันผวนดังกล่าวจึงมีผลกระทบในเชิงธุรกิจของบริษัท

  ซึ่งในประเด็นดังกล่าว
  บริษัทได้มีการวางแผนในการลดปัจจัยความเสี่ยงและความผันผวนของอัตราแลกเปลี่ยน
  โดยการวางแผนการจัดทำงบประมาณการเลือกซื้อภาพยนตร์อย่างรอบคอบ
  มีโครงสร้างการใช้จ่ายและประมาณการผลตอบแทนจากสิทธิ์ภาพยนตร์ที่ซื้อมาอย่างรัดกุม
  รวมถึงการเจรจาต่อรองกับผู้ขายสิทธิ์เพื่อให้ได้ภาพยนตร์ที่มีคุณภาพดี ในราคาที่เหมาะสม
  ตลอดจนการสร้างสายสัมพันธ์ที่ดีต่อผู้ขายสิทธิ์ภาพยนตร์
  เพื่อชดเชยความสูญเสียจากผลกระทบในอัตราแลกเปลี่ยนที่อาจจะเกิดขึ้น

3.4 ความเสี่ยงจากอัตราดอกเบี้ย

  บริษัทมีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินเบิกเกินบัญชีและเงินกู้ยืมจากสถาบันการเงิน
  ซึ่งมีอัตราดอกเบี้ยแบบลอยตัว
  ดังนั้นจึงมีความเสี่ยงจากอัตราดอกเบี้ยที่เกิดขึ้นจากความผันผวนของอัตราดอกเบี้ยในตลาด
  ซึ่งอาจส่งผลกระทบต่อผลการดำเนินงาน และกระแสเงินสดของกลุ่มบริษัท

  อย่างไรก็ตาม
  บริษัทได้ตระหนักดีถึงการลดภาวะความเสี่ยงจากอัตราดอกเบี้ยดังกล่าวโดยมีนโยบายการควมคุมและวางแผนจัดการงบประมาณรายได้และรายจ่ายอย่างเคร่งครัด
  เพื่อบริหารต้นทุนทางการเงินให้อยู่ในระดับต่ำ
  โดยกลุ่มบริษัทไม่ได้ใช้ตราสารอนุพันธ์ทางการเงินเพื่อป้องกันความเสี่ยงที่อาจเกิดขึ้นจากความผันผวนของอัตราดอกเบี้ยดังกล่าว

3.5 ความเสี่ยงจากการแข่งขันทางธุรกิจ

  ภาพรวมการแข่งขันในธุรกิจประเภทการจัดหาและจัดจำหน่ายภาพยนตร์ของบริษัทในปี 2553
  ที่ผ่านมายังคงมีผลกระทบกับทางบริษัทไม่มากนัก
  เนื่องจากในประเทศไทยมีผู้ประกอบการธุรกิจประเภทและขนาดเดียวกันกับบริษัทน้อยราย
  แต่ปัจจัยสำคัญที่ส่งผลกระทบกับธุรกิจนี้เกิดจากการเปลี่ยนแปลงพฤติกรรมของผู้บริโภคที่คัดสรรการเลือกชมภาพยนตร์มากขึ้น
  ปัญหาดังกล่าวจึงทำให้บริษัทต้องปรับตัวเพื่อรองรับกับการเปลี่ยนแปลงของพฤติกรรมผู้บริโภคนี้
  โดยการจัดหาภาพยนตร์และการผลิตภาพยนตร์ไทยให้ตอบสนองความต้องการของผู้บริโภคมากขึ้นเพื่อรักษารายได้ของบริษัทให้เติบโตอย่างต่อเนื่อง
  ประกอบกับบริษัทมีสายสัมพันธ์ที่เข้มแข็งกับบริษัทใหญ่ซึ่งเป็นเจ้าของโรงภาพยนตร์รายใหญ่ที่สุดในประเทศไทย
  จึงทำให้บริษัทมีช่องทางในการเผยแพร่ภาพยนตร์ที่กลุ่มบริษัทได้ผลิตขึ้นและที่ได้ซื้อลิขสิทธิ์มากขึ้น
  ในข้อได้เปรียบนี้ถือเป็นจุดแข็งที่สำคัญของบริษัทเมื่อเปรียบเทียบกับผู้ประกอบการธุรกิจคู่แข่ง

  โดยในปี 2553 ที่ผ่านมา การจัดหาลิขสิทธิ์ภาพยนตร์และการผลิตภาพยนตร์ไทยของบริษัท
  ภาพยนตร์ที่บริษัทได้จัดจำหน่ายประสพความสำเร็จอย่างมากเนื่องจากสามารถตอบสนองความต้องการของผู้บริโภคได้ดี
  ประกอบกับการวางกลยุทธ์การตลาดอย่างรอบคอบรัดกุม
  พร้อมวางแผนขยายฐานลูกค้าโดยเลือกภาพยนตร์ให้มีคุณภาพและหลากหลายมากขึ้น

3.6 ความเสี่ยงจากการถูกละเมิดลิขสิทธิ์

  ปัญหาการแพร่กระจายของสินค้าละเมิดลิขสิทธิ์
  เป็นปัญหาสำคัญที่บั่นทอนการเติบโตของธุรกิจภาพยนตร์ในประเทศไทยเป็นอย่างมาก
  ซึ่งผู้ผลิตและจัดจำหน่ายลิขสิทธิ์ที่ถูกต้องในประเทศไทยได้รับผลกระทบในปัญหาดังกล่าวมาอย่างต่อเนื่อง
  โดยกลุ่มบริษัทซึ่งเป็นผู้ดำเนินธุรกิจเป็นผู้จัดจำหน่ายสิทธิและผลิตภาพยนตร์เพื่อนำฉายผ่านโรงภาพยนตร์
  และการผลิตและจำหน่ายสื่อภาพยนตร์ คือ ดีวีดี วีซีดี และบลูเรย์
  อันถือเป็นช่องทางรายได้หลักของบริษัทซึ่งจะได้รับผลกระทบดังกล่าวไปด้วย
  ส่งผลให้เกิดความเสี่ยงในด้านรายได้หรือผลประกอบการที่บริษัทควรได้รับจากการลงทุนในสิทธิ์ภาพยนตร์นั้น

  ปัจจุบันผู้ประกอบการธุรกิจสื่อภาพยนตร์ทั้งรายใหญ่และรายย่อย
  รวมถึงภาครัฐต่างตระหนักถึงความเสี่ยงในการถูกละเมิดลิขสิทธิ์
  จึงร่วมกันหาวิธีการป้องกันและปราบปรามการกระทำผิดกฎหมายดังกล่าว
  โดยจัดตั้งหน่วยงานร่วมซึ่งทำหน้าที่ในการสืบหาแหล่งผลิตสื่อภาพยนตร์ละเมิดลิขสิทธิ์
  พร้อมทั้งกดดันไปถึงผู้ให้เช่าอาคารสถานที่จำหน่ายให้ยุติการให้เช่าพื้นที่
  รวมถึงเข้าร่วมกับพนักงานเจ้าหน้าที่ภาครัฐในการจับกุมผู้กระทำความผิด
  ซึ่งผลดังกล่าวทำให้มีอัตราการละเมิดลิขสิทธิ์ภาพยนตร์คงที่หรือไม่เพิ่มมากขึ้น
  และคาดว่าจะลดลงจนอยู่ในอัตราที่ไม่สามารถส่งผลกระทบหรือส่งผลกระทบน้อยที่สุดกับผู้ประกอบธุรกิจสื่อภาพยนตร์ถูกกฎหมาย

3.7 ความเสี่ยงจากการไม่ได้รับเงินปันผล

  ณ วันที่ 31 ธันวาคม 2553 ตามงบการเงินรวมบริษัทมีผลขาดทุนสะสมจำนวน 307.81 ล้านบาท
  จึงทำให้บริษัทไม่สามารถจ่ายเงินปันผลให้กับผู้ถือหุ้นได้

  ทั้งนี้บริษัทตระหนักความสำคัญในเรื่องดังกล่าว ซึ่งจะเห็นได้ว่าในปี 2553
  ผลประกอบการของบริษัทปรับตัวไปในทิศทางที่ดีขึ้น โดยมีผลกำไรจากการดำเนินงาน
  สำหรับปีสิ้นสุด ณ 31 ธันวาคม 2553 จำนวน 43.49 ล้านบาท
  แสดงให้เห็นว่ากลุ่มธุรกิจของบริษัทมีความเข้มแข็งขึ้นและมีศักยภาพที่ดีขึ้นกว่าเดิม
  ด้วยการพัฒนาและปรับปรุงแนวทางการประกอบธุรกิจและการวางแผนธุรกิจที่ดีของบริษัท
  จึงส่งผลให้บริษัทสามารถเพิ่มผลกำไรและคาดว่าในอนาคตจะสามารถเพิ่มผลกำไรสะสมจนจ่ายเงินปันผลให้แก่ผู้ถือหุ้นในปีต่อๆไป